C 303/32
SK
Úradný vestník Európskej únie
8.8.2022
V rámci prvého odvolacieho dôvodu odvolateľka tvrdí, že Všeobecný súd sa dopustil nesprávneho právneho posúdenia tým, že potvrdil právomoc Komisie konštatovať a sankcionovať porušenie článku 101 ZFEÚ a článku 53 Dohody o EHP, pokiaľ ide o služby nákladnej leteckej dopravy z tretích krajín do krajín EHP (t. j. príletové trasy).
Odvolateľka konkrétne tvrdí, že Komisia sa dopustila nesprávneho právneho posúdenia tým, že uplatnila nesprávne právne kritérium na založenie právomoci na základe medzinárodného práva verejného, a nie na základe práva Únie, a v každom prípade nesprávne uplatnila kritérium kvalifikovaných účinkov podľa medzinárodného práva verejného.
V rámci druhého odvolacieho dôvodu odvolateľka tvrdí, že Všeobecný súd sa dopustil nesprávneho právneho posúdenia tým, že potvrdil záver Komisie, podľa ktorého konanie, na ktorom sa odvolateľka zúčastnila, predstavovalo porušenie z hľadiska účelu.
Všeobecný súd sa konkrétne dopustil nesprávneho právneho posúdenia, keď potvrdil záver Komisie, podľa ktorého konanie súvisiace s nevyplatením provízií z príplatkov predstavovalo porušenie z hľadiska účelu.
V rámci tretieho odvolacieho dôvodu odvolateľka tvrdí, že Všeobecný súd sa dopustil nesprávneho právneho posúdenia tým, že nesprávne uviedol a uplatnil právne kritérium na preukázanie jediného a pokračujúceho porušenia a nesprávne potvrdil rozhodnutie, ktorým bola odvolateľke uložená sankcia za takéto jediné a pokračujúce porušenie.
Všeobecný súd sa konkrétne dopustil nesprávneho právneho posúdenia tým, že rozhodol, že Komisia správne preukázala komplementárnu a trvajúcu povahu konaní tvoriacich jediné a pokračujúce porušenie.
V rámci štvrtého odvolacieho dôvodu odvolateľka subsidiárne tvrdí, že Všeobecný súd sa dopustil nesprávneho právneho posúdenia tým, že rozhodol, že odvolateľka je zodpovedná za všetky aspekty jediného a pokračujúceho porušenia, pričom v skutočnosti bola jej účasť obmedzená, a takisto tým, porušil zásadu rovnakého zaobchádzania, pokiaľ ide o posúdenie jej účasti na nevyplatení provízií z príplatkov, a nesprávne konštatoval, že odvolateľka pokračovala s bezpečnostnými príplatkami počas období, za ktoré o tom nebol predložený nijaký dôkaz.
Odvolanie podané 17. júna 2022: SAS Cargo Group A/S, Scandinavian Airlines System Denmark-Norway-Sweden, SAS AB proti rozsudku Všeobecného súdu (štvrtá rozšírená komora) z 30. marca 2022 vo veci T-324/17, SAS Cargo Group a i./Komisia (Vec C-403/22 P) (2022/C 303/39) Jazyk konania: angličtina Účastníci konania Odvolateľky: SAS Cargo Group A/S, Scandinavian Airlines System Denmark-Norway-Sweden, SAS AB (v zastúpení: B. Creve a M. Kofmann, advokater a J. Killick a G.
Forwood, avocats) Ďalší účastník konania: Európska komisia
Návrhy odvolateliek Odvolateľky navrhujú, aby Súdny dvor: — zrušil napadnutý rozsudok v rozsahu, v akom zamietol žalobu o neplatnosť podanú odvolateľkami; — úplne alebo čiastočne zrušil rozhodnutie Komisie č. C(2017) 1742 final zo 17. marca 2017 o konaní podľa článku 101 ZFEÚ, článku 53 Dohody o EHP a článku 8 Dohody medzi Európskym spoločenstvom a Švajčiarskou konfederáciou o leteckej doprave (vec AT.39258 – Nákladná letecká doprava) v rozsahu, v akom sa týka odvolateliek, — zrušil alebo podstatne znížil uloženú pokutu, — subsidiárne vrátil vec Všeobecnému súdu na rozhodnutie v súlade s rozsudkom Súdneho dvora, a — uložil Komisii povinnosť nahradiť trovy odvolacieho konania a konania na Všeobecnom súde.